ຊາວໜຸ່ມອາຟຣິກາ 500 ຄົນ ເຂົ້າຮັບການເຝິກອົບຮົມ ເປັນຜູ້ນຳ ຢູ່ສະຫະລັດ (ວີດີໂອ)
ການ​ໂຮມ​ຊຸມນຸມຂອງ ​ພວກ​ເຍົາວະຊົນ​ໃນ​ຄັ້ງ​ນີ້ ​​ແມ່ນ​ມີ​ຂຶ້ນກ່ອນ​ໜ້າ ກອງ​ປະ​ຊຸມ​ສຸດ​ຍອດ ຂອງຜູ້ນຳຈາກ ສະຫະລັດ​ແລະອາ​ຟຣິກາ ຢູ່​ທີ່​ວໍ​ຊິງ​ຕັນ.
ປະທານາທິບໍດີສະຫະລັດ ທ່ານ ບາຣັກ ໂອບາມາ ກ່າວວ່າ ສະຖຽນລະພາບຂອງໂລກ ໃນອະນາຄົດ ແມ່ນຂຶ້ນກັບ ຄວາມ ຈະເລີນ ແລະ ການກຸ້ມຕົນເອງ ຂອງບັນດາປະເທດໃນອາຟຣິກາ ທ່ານໄດ້ກ່າວຄຳປາໄສຢູ່ວໍຊິງຕັນ ໃນວັນຈັນວານນີ້ ຕໍ່ກຸ່ມ ຊາວໜຸ່ມຈຳນວນ 500 ຄົນ ທີ່ໄດ້ເຂົ້າມາຮ່ວມ ກອງປະຊຸມ ຜູ້ນຳເຍົາວະຊົນອາຟຣິກາ ຄັ້ງທຳອິດຂອງວໍຊິງຕັນ ຫຼື ຊຶ່ງພວກມາເຂົ້າຮ່ວມ ແມ່ນຈະໄດ້ຮັບການເຝິກອົບຮົມວິຊາ ການເປັນຜູ້ນຳ ລະຍະ 6 ອາທິດຢູ່ໃນສະຫະລັດ ການໂຮມຊຸມນຸມຂອງພວກເຍົາວະຊົນໃນຄັ້ງນີ້ ແມ່ນມີຂຶ້ນກ່ອນໜ້າ ກອງປະຊຸມສຸດຍອດ ຂອງຜູ້ນຳຈາກສະຫະລັດແລະອາຟຣິກາ ຢູ່ທີ່ວໍຊິງຕັນ ໃນອາທິດໜ້ານີ້ ຊຶ່ງຈະມີຜູ້ນຳຈາກ ອາຟຣິກາ ປະມານ 50 ຄົນ  ມາຮ່ວມນຳ ໃນຄຳຖະແຫລງຂອງທ່ານນັ້ນ ທ່ານໂອບາມາ ໄດ້ຊຸກຍູ້ ໃຫ້ຜູ້ຮັບຟັງທັງຫຼາຍ ຈົ່ງຢືນຢັດ ຕໍ່ສູ້ເພື່ອສິດທິມະນຸດ ແລະສິດທິຂອງຜູ້ຍິງ ທ່ານຍັງຍົກຍ້ອງ ສິ່ງຕ່າງໆທີ່ບັນດາຜູ້ເຂົ້າ ຮ່ວມ ໄດ້ບັນລຸຜົນໄປແລ້ວ ຢູ່ໃນປະເທດຂອງພວກເຂົາເຈົ້າ ພວກເຍົາວະຊົນ ໄດ້ພາກກັນຮ້ອງໂຮ ໃນເວລາທ່ານໂອບາມາ ໄດ້ປະກາດວ່າ ໂຄງການນີ້ ໄດ້ປ່ຽນຊື່ ເພື່ອໃຫ້ເປັນກຽດແກ່ມື້ລາງຜູ້ນຳ ທີ່ຕໍ່ຕ້ານການແບ່ງແຍກຜິວພັນ ແລະອະດີດ ປະທານາທິບໍດີອາຟຣິກາໃຕ້ ທ່ານ Nelson Mandela ທ່ານໂອບາມາກ່າວວ່າ ຈິດໃຈ ຂອງຊາວໜຸ່ມກຸ່ມນີ້ ສະທ້ອນເຖິງ ການເບິ່ງຊີວິດໃນແງ່ດີ ແລະ ການຢຶດຖືອຸດົມການ ຂອງ ທ່ານ Mandela ຜູ້ທີ່ໄດ້ເສຍຊີວິດໄປເມື່ອເດືອນທັນວາປີກາຍນີ້